বিবিএস-এর পরিসংখ্যানে জানা গেছে, দেশে মোট কর্মক্ষম মানুষের সংখ্যা ১০ কোটি ৯১ লাখ। এদের মধ্যে উপার্জনমুখী কাজে নিয়োজিত রয়েছে ৬ কোটি ৮ লাখ- কৃষিক্ষেত্রে ২ কোটি ৪৭ লাখ, শিল্পে ১ কোটি ২৪ লাখ এবং বিভিন্ন সেবাখাতে রয়েছে ২ কোটি ৩৭ লাখ মানুষ। অন্যদিকে শ্রমশক্তির বাইরে থাকা তথা বেকার ও কর্মহীন ৪ কোটি ৮২ লাখ ৮০ হাজারের মধ্যে নারীদের সংখ্যা ৩ কোটি ৬৩ লাখ ৩৩ হাজার। ১ কোটি ১৯ লাখ ৪৭ হাজার পুরুষও রয়েছে বেকার অবস্থায়। উল্লেখ্য, পূর্ববর্তী ২০১৫-১৬ অর্থবছরে বেকার তথা শ্রমশক্তির বাইরে থাকা নারী-পুরুষের সংখ্যা ছিল ৪ কোটি ৬৬ লাখ। সে তুলনায় মাত্র এক বছরের মধ্যেই বেকারের সংখ্যা বেড়েছে ১২ লাখ। প্রকাশিত রিপোর্টে আরো জানানো হয়েছে, দেশের শ্রমবাজারে প্রতি বছর গড়ে প্রায় ২২ লাখ কর্মক্ষম মানুষ প্রবেশ করে। কিন্তু ৭ লাখের বেশি মানুষ কোনো চাকরি বা কাজ পায় না। ফলে প্রতি বছর ১৫ লাখ করে বেকারের সংখ্যা বেড়ে চলেছে।